Potilasohje suoliston tähystystutkimukseen tulevalle lapselle ja hänen huoltajalleen

|  |  |
| --- | --- |
| Kuvaus: | Kolonskopiaan tulevan lapsen ruokavalio tutkimusta edeltävällä viikolla ja tähystystutkimusta edeltävän suolen tyhjennyksen toteutus. |

**Ruokavalio ennen tutkimusta**

Viikkoon ennen tutkimusta ei saa syödä

- siemeniä sisältäviä ruokia (esim. marjat, hedelmät ja tomaatti)

- rautalääkkeitä

Kahtena tutkimusta edeltävänä päivänä tulisi juoda runsaasti sekä välttää appelsiinin, vihannesten ja juuresten syömistä.

Osastolle tulopäivänä lapsi saa syödä kevyttä ruokaa normaalisti vielä 2-3 tuntia ennen tyhjennyksen aloitusta.

Jos lapsella on ummetusta, kannattaa kolmena edeltävänä päivänä ennen tyhjennystä nauttia apteekista ilman reseptiä saatavaa Pegorion-valmistetta: 2-6 –vuotiaat 6 g pussi kerran päivässä, 7-11 –vuotiaat 12 g pussi kerran päivässä.

**Lääkkeet ennen tutkimusta**

Tutkimusta edeltävän päivän aamuna otetaan lääkkeet normaalisti. Tutkimusaamuna lääkkeet otetaan pienen nestemäärän kanssa.

**Suoliston tyhjentäminen**

Tähystystutkimuksen onnistumiseksi lapsen suoliston tyhjentäminen aloitetaan osastolle tulopäivänä Colonsteril -nesteen avulla. Tyhjennystä jatketaan tutkimuspäivänä muutaman tunnin ajan. Liuos on suolistossa imeytymätöntä, eikä sen runsaskaan nauttiminen aiheuta haittaa.

Colonsteril-neste annetaan yleensä nenä-mahaletkun kautta mahalaukkuun. Nenä-mahaletkun laittaminen ei ole kivuliasta, mutta voi tuntua lapsesta kiusalliselta.

Tyhjennyksen aikana lapsi ei saa syödä, mutta kirkkaita nesteitä (vesi, mehu, liha- tai kasvisliemi, kahvi, tee) voi juoda. Tarvittaessa ja etenkin pikkulapsille avataan suoniyhteys ja aloitetaan suonensisäinen nesteytys.

Tutkimuspäivää edeltävänä iltana ja tutkimuspäivänä lapsesta otetaan lisäksi verikoe verensokerin seuraamiseksi.

Tarvittaessa voit kysyä lisätietoa p.017-174551